পাঁচ দফা দাবি (২০২৪)

পাঁচ দফা দাবি হচ্ছে বাংলাদেশের একটি রাষ্ট্রীয় সংস্কারমূলক ইশতেহার যা যৌথভাবে বৈষম্য বিরোধী ছাত্র আন্দোলন এবং জাতীয় নাগরিক কমিটি ২০২৪ সালের অক্টোবর মাসে পেশ করে। যেখানে তারা "ফ্যাসিবাদী রাজনৈতিক মীমাংসা" হিসেবে বর্ণনা করে সেগুলো প্রতিস্থাপনের জন্য ব্যাপক রাজনৈতিক ও সাংবিধানিক পরিবর্তনের পক্ষে সমর্থন জানিয়ে এটিকে একটি গণতান্ত্রিক রূপ দেয়ার জন্য দাবি তুলে। পাঁচ দফা দাবির মধ্যে রয়েছে ১৯৭২ সালের “মুজিববাদী” সংবিধানের সম্পূর্ণ বিলুপ্তি, রাষ্ট্রপতি মোহাম্মদ শাহাবুদ্দিনের অপসারণ, বাংলাদেশ ছাত্রলীগের উপর নিষেধাজ্ঞা, বিগত তিনটি সংসদীয় নির্বাচন (২০১৪, ২০১৮ এবং ২০২৪) অবৈধ ঘোষণা, এবং বাংলাদেশের দ্বিতীয় প্রজাতন্ত্রের ঘোষণা। পাঁচ দফা দাবির প্রেক্ষিতে অন্তর্বর্তীকালীন সরকার পাঁচ দফা দাবি ঘোষণার পর ছাত্রলীগের ওপর নিষেধাজ্ঞা জারি করে।

 পটভূমি 
থাম্ব| ঢাকার শাহবাগে প্রধানমন্ত্রী শেখ হাসিনাকে ক্ষমতাচ্যুত করার পর বিজয় মিছিল

বৈষম্যবিরোধী ছাত্র আন্দোলন মূলত ছাত্রনেতৃত্বাধীন পূর্ববর্তী বিক্ষোভের ধারাবাহিকতা, বিশেষ করে ২০১৮ সালের কোটা সংস্কার আন্দোলন (বাংলাদেশ)-এর উপর ভিত্তি করে গঠিত। এই আন্দোলনের সূত্রপাত ঘটে যখন শিক্ষার্থীরা অধিক ন্যায্য প্রতিনিধিত্ব এবং চাকরির সুযোগ দাবি করে, যা একটি রাজনৈতিকভাবে প্রভাবিত কোটা পদ্ধতি থেকে মুক্ত ছিল; যেখানে মুক্তিযোদ্ধার সন্তানদের জন্য অগ্রাধিকার দেওয়া হতো। এই দাবিগুলোর প্রতিক্রিয়ায় সরকার, বিশেষ করে আওয়ামী লীগের ছাত্রসংগঠন বাংলাদেশ ছাত্রলীগ-এর মাধ্যমে এবং পুলিশের দমনমূলক ব্যবস্থার মাধ্যমে আন্দোলনকারীদের উপর দমন-পীড়ন চালায় বলে অভিযোগ ওঠে। ব্যাপক নেপোটিজম এবং কর্তৃত্ববাদী শাসনের ধারণা জনমনে অসন্তোষ আরও বাড়িয়ে তোলে।

২০২৪ সালের মধ্যে এই জমে থাকা অসন্তোষ এক গণআন্দোলনে রূপ নেয়। জুলাই বিপ্লব নামে পরিচিত এ ঘটনাটি ছিল একটি গুরুত্বপূর্ণ মোড়, যার মাধ্যমে প্রধানমন্ত্রী শেখ হাসিনা ও তার সরকারের পতন ঘটে। এটি ছিল এক গভীর রাজনৈতিক পরিবর্তনের সূচনা, যার ফলশ্রুতিতে মৌলিক সংস্কারের দাবি জোরদার হয়। এই ছাত্র-আন্দোলনের লক্ষ্য কেবল রাজনৈতিক ব্যক্তিবিশেষের অপসারণ নয়, বরং শাসনব্যবস্থার মৌলিক কাঠামোতে পরিবর্তন আনা এবং গণতান্ত্রিক অধিকার পুনঃপ্রতিষ্ঠার মাধ্যমে জনগণের ন্যায্য প্রতিনিধিত্ব নিশ্চিত করা।

 পাঁচ দফা দাবি 
এই দাবিপত্রে তারা যেটিকে "ফ্যাসিবাদী রাজনৈতিক ব্যবস্থাপনা" হিসেবে অভিহিত করে, তা ভেঙে দিয়ে একটি "গণতান্ত্রিক ব্যবস্থা" প্রতিষ্ঠার আহ্বান জানায়।

 ১৯৭২ সালের সংবিধান বিলুপ্ত 
১৯৭২ সালের সংবিধান বিলুপ্ত করার দাবি অর্থাৎ দেশের আইনি ও রাজনৈতিক কাঠামোর সম্পূর্ণ পুনর্গঠন। আন্দোলনকারী ছাত্রনেতাদের মতে, বর্তমান সংবিধান আর একটি আধুনিক গণতান্ত্রিক বাংলাদেশের আদর্শ পূরণ করে না, বিশেষ করে তা আওয়ামী লীগ সরকারের অধীনে ধারাবাহিক সংশোধনের মাধ্যমে দলীয় স্বার্থে পরিবর্তিত হয়েছে। তারা যে নতুন সংবিধানের দাবি করছে তা হবে ২০২৪ সালের "জুলাই বিপ্লবের চেতনার" ভিত্তিতে, যেখানে জনগণের ইচ্ছা ও গণতান্ত্রিক অন্তর্ভুক্তিকে গুরুত্ব দেওয়া হবে এবং ঐতিহাসিক দলীয় পক্ষপাতিত্ব থেকে মুক্ত থাকবে।

 রাষ্ট্রপতি মোহাম্মদ সাহাবুদ্দিনের অপসারণ 

ছাত্রনেতারা রাষ্ট্রপতি মোহাম্মদ সাহাবুদ্দিন-এর পদত্যাগ দাবি করেন, কারণ তিনি প্রধানমন্ত্রীর পদত্যাগ নিয়ে মিথ্যাচার করে তার শপথ লঙ্ঘন করেছেন বলে অভিযোগ করা হয়। এছাড়াও শেখ হাসিনা সরকারের অধীনে শিক্ষার্থীদের উপর দমন-পীড়নে তার নীরবতা বা পরোক্ষ সমর্থনও সমালোচনার লক্ষ্যবস্তু। অভিযোগ অনুযায়ী, রাষ্ট্রপতির নীরবতা শান্তিপূর্ণ আন্দোলনের বিরুদ্ধে সহিংস হামলাকে উৎসাহিত করেছে, যার ফলে বহু শিক্ষার্থী আহত কিংবা নিহত হয়েছে। আন্দোলনকারীরা এই দাবিকে কর্তৃত্ববাদবিরোধী অবস্থান হিসেবে তুলে ধরেন এবং জনগণের প্রতি জবাবদিহিমূলক নেতৃত্ব প্রতিষ্ঠার আহ্বান জানান।

 বাংলাদেশ ছাত্রলীগ নিষিদ্ধ 

শাসক দল আওয়ামী লীগের ছাত্রসংগঠন ছাত্রলীগকে আন্দোলনকারীরা "সন্ত্রাসী সংগঠন" হিসেবে অভিহিত করেন। তাদের অভিযোগ, এই সংগঠনটি ছাত্র আন্দোলনের উপর একাধিকবার সহিংস হামলা চালিয়েছে এবং শিক্ষাপ্রতিষ্ঠানে ভয়ের পরিবেশ সৃষ্টি করেছে। ছাত্রলীগকে রাষ্ট্রক্ষমতার দমনযন্ত্র হিসেবে দেখা হয়, যা গণতান্ত্রিক প্রতিবাদের পথ রুদ্ধ করে দেয়। আন্দোলনকারীরা সংগঠনটির স্থায়ী নিষেধাজ্ঞার দাবি জানান, যাতে রাজনৈতিক সহিংসতা হ্রাস পায় এবং শিক্ষাপ্রতিষ্ঠানগুলোতে নিরপেক্ষ রাজনৈতিক অংশগ্রহণের পরিবেশ গড়ে ওঠে।

 বিগত তিনটি জাতীয় সংসদ নির্বাচন বাতিল ঘোষণা 
উভয় সংগঠনের মতে, বিগত তিনটি জাতীয় সংসদ নির্বাচন—২০১৪, ২০১৮ ও ২০২৪—মৌলিকভাবে ত্রুটিপূর্ণ ছিল। এই নির্বাচনে ভোটার দমন, কারচুপি এবং স্বচ্ছতার অভাব ছিল বলে তারা দাবি করেন। এই নির্বাচনের বৈধতা বাতিলের মাধ্যমে বর্তমান রাজনৈতিক অভিজাতদের বৈধতা প্রশ্নবিদ্ধ করা আন্দোলনের লক্ষ্য। তারা দাবি করেন, এই নির্বাচনে বিজয়ীদের সম্পদ বাজেয়াপ্ত করা এবং ভবিষ্যতে তাদের রাজনৈতিক অংশগ্রহণ নিষিদ্ধ করা উচিত। এই পদক্ষেপের মাধ্যমে জনগণের মধ্যে নির্বাচনী প্রক্রিয়ার প্রতি আস্থা পুনঃপ্রতিষ্ঠা সম্ভব হবে বলে আন্দোলনকারীরা বিশ্বাস করেন।

 নতুন প্রজাতন্ত্র ঘোষণা 
ছাত্ররা একটি "প্রজাতন্ত্রের ঘোষণা" দেওয়ার আহ্বান জানায়, যার মাধ্যমে দেশের রাজনৈতিক ব্যবস্থা সম্পূর্ণভাবে উদার গণতান্ত্রিক কাঠামোতে পুনর্গঠিত হবে এবং আদর্শ নির্বিশেষে সব ধরনের রাজনৈতিক সংগঠনের জন্য অবাধ অংশগ্রহণ নিশ্চিত করা হবে। এই দাবি বহুদলীয় গণতন্ত্রের আকাঙ্ক্ষার উপর ভিত্তি করে, যেখানে ডানপন্থী, মধ্যপন্থী এবং বামপন্থী রাজনৈতিক দলসমূহ দমন-পীড়ন ছাড়াই কাজ করতে পারবে। "নতুন প্রজাতন্ত্র" প্রতিষ্ঠার মাধ্যমে আন্দোলনকারীরা এমন একটি শাসনব্যবস্থার কল্পনা করেন, যা বাংলাদেশের জনগণের পূর্ণ রাজনৈতিক বৈচিত্র্য প্রতিফলিত করবে এবং তারা মনে করেন, কেন্দ্রীভূত ক্ষমতা কাঠামোই দুর্নীতি ও নিপীড়নকে প্রশ্রয় দিয়েছে।

 জনমত ও প্রতিক্রিয়া 
পাঁচ দফা দাবির প্রতি জনসাধারণের সাড়া ছিল উষ্ণ ও উদ্দীপনাপূর্ণ। অনেকেই এই দাবিসমূহকে বছরের পর বছর ধরে চলে আসা দমনমূলক শাসনের বিরুদ্ধে একটি ন্যায্য ও যৌক্তিক প্রতিক্রিয়া হিসেবে দেখেছেন। তবে এই দাবিগুলোর সমালোচনা এসেছে মূলত আওয়ামী লীগের সমর্থকদের পক্ষ থেকে, যারা এসব দাবিকে অস্থিতিশীল ও চরমপন্থী হিসেবে অভিহিত করেছেন। এই পাঁচ দফা দাবির প্রতি সমর্থন প্রকাশ করেছেন পিনাকি ভট্টাচার্য, রিফাত হাসান এবং ফারহাদ মজহারসহ বিভিন্ন অধিকারকর্মী ও বুদ্ধিজীবীরা।

 তথ্যসূত্র 

বিষয়শ্রেণী:বৈষম্যবিরোধী ছাত্র আন্দোলন
বিষয়শ্রেণী:বাংলাদেশের রাজনৈতিক ইতিহাস
বিষয়শ্রেণী:অক্টোবর ২০২৪-এ বাংলাদেশের ঘটনা
বিষয়শ্রেণী:বাংলাদেশে বিরুদ্ধ-ফ্যাসিবাদ